Gelukkig is Anna by ons net so tuis as by Ouma. Ons kyk genoeg na haar as haar Ounooi rondrits. Maar die hond wat pal in die huis is, gaan my nog teen die mure uitdryf. Ek is nie ‘n hond-mens nie, maar die hond is ‘n vroumens-hond. Al loop my hart nie juis oor van liefde vir haar nie, kan ek ook nie ‘n asempie wat so smeek vir aandag, ignoreer nie. Sy het haar mandjie waarin sy slaap, maar as die mandjie in my omgewing is nie, lê sy nie in hom nie. As ek loop, volg sy my. As ek sit – en die mandjie is nie naby nie – kom lê sy op my voete. By Ouma is banke off-limits. By my het sy agtergekom, nes die kinders, dat dissipline nie baie konsekwent toegepas word nie. As ek saans voor die tv lê, spring sy soos ‘n madam op en kruip onder die kombers in, styf teen my bene. (Hmm. Eintlik is dit lekker. So snoesige klein warmwaterbotteltjie.)
Sy verdra Pieter, maar sy hou nie van kinders nie. As Pieter se twee trawante kom speel, is hier chaos. Dis wanneer ek maar êrens gaan lê en lees of tv kyk. Net sodat sy onder die kombers kan wees en die kinders nie sien nie. Dit stop haar egter nie om kort-kort te grom nie. Nie dat sy hulle sal byt nie, maar hulle wil met haar speel en dis duidelik sy hou niks daarvan nie. En ‘n rassis is sy verseker. Klein (wit) Kyle kan instap en Anna sal niks doen nie. Laat arme (swart) Thabiso sy voete oor die drumpel sit… En van al die kinders is hy die stilste.
Wat die klein Skaapsteker egter so uniek maak, is die feit dat hy baie veelsydig is. Mens kan hom glo tot baie ingewikkelde goed aanleer. My jinne. Ek sien al in my geestesoog hoe my klein Skaapsteker hom saans op die rusbank tuismaak met die tv-remote langs hom. Met die punt van die stert kan hy skuif van CNN, na Sky News, na E-tv en so op hoogte bly van die vreeslikheid wat in ons wêreld aangaan. (Nota aan self: ek moet hom net nie die reiskanale leer nie. Netnou loop soek hy ‘n plek wat rustiger is.) Later kan ek hom selfs leer om rondom middernag die nuwe misdaadstatistieke op die Beeld te gaan lees.
As gevolg van hulle intelligensie, is die Skaapstekers vreeslik gewild oorsee. Almal wil ‘n klein Skaapsteker hê. Mens kan dus nie net die Karoo binnevaar en vir jou een vang nie. Nee, genade. Die situasie is nou al so erg dat as jy regtig ‘n Skaapsteker wil hê, jy hom basies van oorsee af moet invoer. Verskriklike skande, as jy my vra. Die grootste konsentrasie Skaapstekers vandag is nie meer in Suid-Afrika nie, maar in Perth en omgewing.